ઘણીબધી બાબતે ભારત અને ઈઝરાયેલનો આઝાદીનો ઈતિહાસ મળતો આવે છે. બીજા વિશ્વયુદ્ધ બાદ જેમ અંગ્રેજોની દગાખોરીના કારણે ભારતમાંથી પાકિસ્તાન છૂટું પડ્યું તેમ સંયુક્ત રાષ્ટ્રસંઘની બ્રિટન અને અમેરિકા તરફી નીતિના કારણે પેલેસ્ટાઈનમાંથી ઈઝરાયેલ અસ્તિત્વમાં આવ્યું. ભારતના ભાગલા બાદ જે રીતે પાકિસ્તાન અસ્તિત્વમાં આવતા જ અનેક મુસ્લિમો ત્યાં જવા માંડ્યા હતા એવું જ ઈઝરાયેલમાં પણ બન્યું. દુનિયાભરમાં યહૂદીઓ અહીં આવીને વસવા લાગ્યા હતા. ભારત-પાકિસ્તાન કરતાં અહીં ફરક એ હતો કે ઈઝરાયેલે સામેથી જ તેમને પોતાના દેશના નાગરિક બનવા આમંત્રણ પાઠવ્યું હતું. શરત માત્ર એટલી જ કે તે યહૂદી હોવો જોઈએ. આજે અહીં ૭૬ ટકા વસ્તી યહૂદીઓની, ૯ ટકા આરબોની છે. મૂળે આરબોના પ્રદેશ પેલેસ્ટાઈનના ભાગલા પડીને ઈઝરાયેલ અસ્તિત્વમાં આવ્યું હોવાથી પહેલેથી જ અહીં ભારેલા અગ્નિ જેવી સ્થિતિ પ્રવર્તે છે. સંયુક્ત રાષ્ટ્ર સંઘે પેલેસ્ટાઈનના બે ભાગ કર્યા. જેમાંથી ૪૩.૫૩ ટકા આરબોને પેલેસ્ટાઈન તરીકે આપ્યું જ્યારે બાકીનું ૫૬.૪૭ ટકા યહૂદીઓને ઈઝરાયેલ તરીકે. પોતાનો પ્રદેશ હોવા છતાં યહૂદીઓ મોટો ભાગ પડાવી ગયા તે આરબોથી સહન ન થયું. જો કે એ વખતે પેલેસ્ટાઈન અંગ્રેજોના કબ્જામાં હતું અને તેને યુનો તથા અમેરિકાનો ટેકો હોવાથી તેમનું કશું ચાલ્યું નહીં. પણ જેવું ઈઝરાયેલ અલગ થયું કે તરત ઈરાક, ઈજિપ્ત, સીરિયા, જૉર્ડન અને પેલેસ્ટાઈન સહિતના દુશ્મન દેશોએ મળીને તેના પર હલ્લો બોલી દીધો. પણ ઈઝરાયેલ જેનું નામ. તેણે પોતાની મર્યાદિત સેના છતાં એકજૂટ થઈને પ્રતિકાર કર્યો અને તમામ દુશ્મન દેશોને એક પછી એક હરાવ્યા. યુદ્ધ પછી ઈઝરાયેલે જેરૂસલેમનો પશ્ચિમ ભાગ, જૉર્ડને પૂર્વ ભાગ જ્યારે ઈજિપ્તે ગાઝાપટ્ટી જાળવી રાખી. આ લડાઈ આજે પણ સતત ચાલી રહી છે. પણ ચારે તરફ દુશ્મન રાષ્ટ્રો વચ્ચે ઘેરાયેલું ઈઝરાયેલ દરેક મોરચે તેમને પહોંચી વળે છે.